На основу члана 35, 97, 98. и 100. Закона о спорту Републике Србије („Службени гласник РС“ број 10/16) и Статута Српског касачког савеза, Управни одбор Српског касачког савеза је на седници одржаној у Србобрану 20.3.2023. године, донео:

**ПРАВИЛНИК О ЧЛАНСТВУ У СРПСКОМ КАСАЧКОМ САВЕЗУ**

**Опште одредбе**

**Члан 1.**

Српски касачки савез (у даљем тексту: СКАС) је добровољан, невладин, неполитичан и непрофитни национални грански спортски савез за касачки спорт.

СКАС има статус надлежног националног гранског спортског савеза за касачки спорт са правима и обавезама утврђених Законом о спорту.

**Члан 2.**

Овим Правилником се уређују врсте чланова СКАС-а, поступак учлањења, начин и рокови за стицање статуса члана, евидентирање чланова и издавање дозвола за сезону члановима СКАС-а.

**Члан 3.**

СКАС и његови чланови функционишу као јединствен систем спорта у Републици Србији.

Чланови СКАС-а, у остваривању својих циљева и задатака, самостално уређују своју унутрашњу организацију и рад, доносе и реализују програме развоја, организују такмичења за која су надлежни, и остварују друге циљеве и задатке утврђене својим плановима и плановима СКАС-а.

Организација и рад чланова СКАС-а уређује се њиховим статутима и другим актима, у складу са законом и спортским правилима и статутом СКАС-а.

Чланство у СКАС-у не може се преносити.

Чланови СКАС-а су обавезни да дисциплински казне лице из своје надлежности у случајевима непоштовања обавеза из Статута СКАС-а.

**Члан 4.**

Спортске организације, територијални касачки спортски савези, самостални професионални спортисти у касачком спорту, стручна и друга удружења у касачком спорту, која су уписана у надлежни регистар и испуњавају услове за обављање спортских активности и делатности прописане Законом о спорту удружују се, ради уређивања питања од заједничког интереса у касачком спорту, заједничког репрезентовања, уређивања питања организовања такмичења и статуса спортиста у касачком спорту, у СКАС-у.

СКАС има искључиву улогу у репрезентовању касачког спорта на међународним такмичењима и у међународним спортским савезима, Спортском савезу Србије и пред јавним властима у Републици Србији, организовању и вођењу националних спортских такмичења и уређивању обављања спортских активности и делатности путем спортских правила у касачком спорту.

**Врсте чланова**

**Члан 5.**

СКАС има следеће врсте чланова:

* редовне чланове;
* посредне чланове;
* придружене чланова;
* помажуће чланове;
* почасне чланове.

**Члан 6.**

Редовни чланови СКАС-а могу постати:

* касачки клубови;
* покрајински, регионални, градски и општински територијални касачки спортски савези;
* самостални професионални спортисти у касачком спорту;
* удружење тренера у касачком спорту;
* удружење судија у касачком спорту;
* удружење ветеринара у касачком спорту и
* друга удружења значајна за обављање спортских активности и делатности у касачком спорту.

Организација из става 1. овог члана може постати члан СКАС-а уколико је: регистрована у складу са законом; ако њени циљеви одговарају циљевима СКАС-а; ако је статут организације у складу са Статутом СКАС-а; ако испуњава законом и подзаконским актима као и општим актима СКАС-а прописане услове за обављање спортских активности и делатности; ако приложи писану изјаву да у потпуности прихвата Статут и опште акте СКАС-а и надлежност Сталног спортског арбитражног суда при Спортском савезу Србије (у даљем тексту: Арбитражни суд) за коначно решавање свих спорова који настану при остваривању права и испуњавању обавеза из чланства у СКАС-у.

Посредни чланови СКАС-а су физичка и правна лица: преко организација које су редовни чланови СКАС-а у чију надлежност улазе; преко чланства у органима и радним телима СКАС-а или чланова СКАС-а; преко запослења, стручног ангажовања или вршења службених дужности у СКАС-у или у члановима СКАС-а.

Придружени члан СКАС-а може постати касачко спортско удружење које још није добило статус клуба, ако испуњава услове наведене у претходном ставу.

Помажући члан може постати свака организација: која је регистрована у складу са законом; која жели да помаже остваривање циљева СКАС-а; ако приложи писану изјаву да у потпуности прихвата Статут и опште акте СКАС-а.

За почасног члана може бити, одлуком Скупштине СКАС-а, именовано свако лице које, у дужем временском периоду, а најмање 10 година, има посебне заслуге за рад СКАС-а или чије чланство у СКАС-у је од посебног интереса за остваривање циљева СКАС-а.

Сваки редовни члан СКАС-а и орган СКАС-а може дати иницијативу или предлог да се одређено лице именује за почасног члана СКАС-а.

Сви редовни и посредни чланови СКАС-а сматрају се лицима у надлежности СКАС-а.

**Члан 7.**

Свака спортска организација (у даљем тексту: организација или молилац) и друго правно лице регистровано у складу са прописима Републике Србије и које испуњава законом предвиђене услове, испуњава услове одређене Статутом СКАС-а, услове из овог Правилника, а својим Статутом, општим актима, радом и деловањем није у супротности са Статутом СКАС-а, општим актима СКАС-а, одлукама органа СКАС-а и друштвеном, националном и међународном спортском улогом, угледом и статусом СКАС-а, која није штетила и/или не штети СКАС-у, има могућност да се учлани у СКАС.

Свака организација обухваћена овим Правилником дужна је да у потпуности поштује Статут СКАС-а, општа акта СКАС-а, одлуке органа СКАС-а и да у потпуности уважава и поштује друштвену, националну и међународну спортску улогу, углед и статус СКАС-а.

Непознавање одредби Статута СКАС-а, општих аката СКАС-а, Правилника о чланству у СКАС, одлуке органа СКАС-а, друштвене, националне и међународне спортске улоге, угледа и статуса СКАС-а, организацију не ослобађа одговорности.

Заступник организације који по решењу заступа организацију, морално, материјално и кривично одговара за истинитост података достављених СКАС-у.

Организација и заступник су солидарно одговорни за сва чињења својих чланова, спортиста такмичара, спортских стручњака, стручњака у спорту, власника коња, рекреативаца и других лица повезаних са организацијом или ангажованих у организацији.

СКАС не одговара за могућу штету насталу услед достављања нетачних података и непотпуне документације.

**Члан 8.**

У СКАС се може учланити организација или део организације која није члан друге организације која је по одредбама свог Статута, одредбама својих општих аката, одлукама органа и деловањем у супротности са СКАС-ом.

**Поступак пријема у чланство**

**Члан 9.**

Статус члана СКАС-а може да оствари спортска организација која испуњава Законом о спорту и подзаконским актима, услове за обављање спортских активности и делатности.

У складу са тим:

а) Клубови морају да имају:

1) учлањене или уговором ангажоване спортисте;

2) ангажоване спортске стручњаке који имају дозволу за рад;

3) обезбеђен одговарајући простор, односно спортске објекте и спортску опрему;

4) одговарајућу унутрашњу организацију и финансијска средства, ако учествује у спортским такмичењима;

5) осигурану безбедност спортиста и других учесника при обављању спортских активности и делатности;

6) одговарајући број коња.

Министар ближе уређује услове из става 2. овог члана.

б) Територијални савез треба да окупља у чланству (непосредно или посредно) не мање од 50% спортских организација из касачког спорта са територије за коју је основан;

ц)Удружење треба да окупља у чланству не мање од 30% спортских стручњака или стручњака у касачком спорту.

**Члан 10.**

Молба за пријем у чланство СКАС-а подноси се у писаној форми Управном одбору СКАС-а.

Уз молбу за пријем у чланство прилаже се:

* одлука Скупштине о удруживању у СКАС;
* копија статута;
* копија свих решења о упису у регистар код АПР - а;
* докази о испуњености других услова за пријем у чланство у складу са Статутом СКАС-а и овим Правилником.

О пријему у чланство СКАС-а одлучује Управни одбор СКАС-а, у року од 60 дана од дана подношења уредне молбе.

Молба за пријем у чланство може се одбити само уколико подносилац молбе не испуњава услове из Закона о спорту или не достави потребну документацију.

У случају одбијања молбе за пријем у чланство, подносилац молбе може поднети жалбу Скупштини СКАС-а у року од 15 дана од дана пријема Одлуке Управног одбора.

Скупштина СКАС-а одлуку о жалби доноси у року од 90 дана од дана пријема жалбе и њена одлука је коначна.

У случају да је прихваћена молба за пријем у чланство, подносилац молбе је дужан да потпише приступницу и СКАС-у достави попуњен упитник за Књигу чланова, изјаву о прихватању Статута и општих аката СКАС-а, списак чланова, да уплати СКАС-у уписнину у висини одређеном одлуком Управног одбора СКАС-а и годишњу чланарину, у року од 30 дана од дана пријема обавештења о пријему у чланство, а у супротном се сматра да је одустао од чланства у СКАС-у.

Права члана СКАС-а се остварују од дана уплате уписнине и чланарине.

Документација се доставља СКАС-у, на званичну адресу:

Паштровићева бр. 2. 11030 Београд.

Део потребне документације, која се може доставити електронском поштом, доставља се на e-mail адресу СКАС-а: serbia-trot@beotel.net

Документација која је другачије достављена, која је некомплетна или је достављена на друге адресе неће се узимати у разматрање.

**Члан 11.**

У редовно чланство СКАС-а може да буде примљена спортска организација која у решењу АПР а у свом називу има реч „клуб“.

Спортска организација која не испуњава услове да у називу користи реч „клуб” може бити примљена само као придружени члан СКАС-а. Придружени члан СКАС-а има право, након испуњавања услова за регистрацију као „клуб“, да буде примљен у редовно чланство без плаћања уписнине.

Спортска организација може учествовати у спортским такмичењима која организује СКАС уколико је редован или придружен члан, односно ако је регистрована у СКАС-у, има дозволу за сезону и ако испуњава услове у складу са Законом.

**Права и обавезе чланова**

**Члан 12.**

Члан СКАС-а има право да:

* покреће и разматра сва питања везана за остваривање циљева СКАС-а;
* користи помоћ, подршку и услуге СКАС-а, у мери која не штети интересима других чланова СКАС-а;
* остварује увид у рад СКАС-а и његових органа;
* учествује у активностима СКАС-а;
* добије информације потребне за остваривање чланских права;
* управља пословима СКАС-а (право гласа) у складу са Статутом СКАС-а;

Члан СКАС-а је дужан да:

* сарађује са другим члановима СКАС-а и у односима са њима поштује спортске и етичке принципе;
* учествује у активностима СКАС-а;
* редовно измирује своје финансијске обавезе према СКАС-у;
* испуњава све обавезе утврђене законом, Статутом СКАС-а, спортским правилима и другим општим актима СКАС-а;
* у потпуности поштује сва своја општа акта;
* извршава правноснажне одлуке државних органа, органа СКАС-а и Сталног спортског арбитражног суда при Спортском савезу Србије;
* чува углед СКАС-а;
* обезбеди јавност свог рада, у складу са законом и својим статутом;
* објективно информише чланство и јавност о свом раду и активностима;
* усагласи свој статут и друга општа акта са законом, спортским правилима СКАС-а, Статутом и другим општим актима СКАС-а;
* без одлагања, а најкасније у року од петнаест дана од дана усвајања, односно доношења одлуке, обавести СКАС о усвајању новог статута или изменама и допунама свог статута, уз достављање пречишћеног примерка статута, одржаној Скупштини и избору органа и лица овлашћеног за заступање;
* без одлагања, а најкасније у року од седам дана од дана доношења одлуке којом се утиче на остваривање надлежности СКАС-а или рад органа и тела СКАС-а у складу са Статутом СКАС-а, обавести СКАС о тој одлуци, уз достављање текста одлуке;
* обезбеди у оквирима своје надлежности да се деца не излажу спортским активностима и физичким вежбањима која могу да угрозе или погоршају њихово здравствено стање или да негативно утичу на психо социјални и моторички развој или образовање деце.

**Евиденције и потврда о чланству**

**Члан 13.**

СКАС води евиденцију својих чланова (књига чланова) и друге базичне евиденције, у складу са Законом о спорту.

Ради организованог и систематског праћења стања у касачком спорту и дугорочног планирања његовог развоја СКАС води следеће евиденције:

* категорисаних спортиста, такмичара и рекреативаца;
* предузетника у касачком спорту;
* спортских организација у касачком спорту;
* спортских стручњака и стручњака у касачком спорту;
* спортских објеката који су у функцији касачког спорта;
* касачких спортских приредаба организованих у Републици Србији;
* резултата које су остварили спортисти и репрезентација у касачком спорту;
* повреда врхунских спортиста и коња и начина њиховог лечења.

Свака спортска организација члан СКАС-а у обавези је да СКАС-у доставља податке из своје организације, наведене у претходном ставу овог члана.

Свака спортска организација чланица СКАС-а добија од савеза потврду о чланству коју је дужна да истакне у својим пословним просторијама.

**Престанак чланства**

**Члан 14.**

Чланство у СКАС-у гаси се престанком рада, иступањем или искључењем.

Престанак рада члана СКАС-а утврђује се на основу одлуке надлежног државног органа којом је члан брисан из одговарајућег регистра.

Од покретања поступка ликвидације или стечаја па до престанка рада, члану СКАС-а су суспендована права и обавезе у СКАС-у.

Иступање из СКАС-а могуће је само на основу писмене изјаве члана СКАС-а о иступању из СКАС-а дате на основу пуноважне одлуке надлежног органа члана СКАС-а, уз отказни рок од месец дана.

Окончањем чланства гасе се сви захтеви из чланског односа, осим захтева СКАС-а на измирење заосталих финансијских обавеза.

Престанком својства члана СКАС-а престаје и мандат представницима члана у органима и радним телима СКАС-а.

Престанком својства члана СКАС-а престаје и право учешћа у активностима у организацији СКАС-а.

**Дозвола за сезону**

**Члан 15.**

Да би учествовали у активностима и на такмичењима у организацији СКАС-а Клубови су у обавези да имају дозволу за сезону.

Дозвола се добија од СКАС-а на основу захтева Клуба попуњеног на прописаном обрасцу који чини саставни део овог Правилника, а који се доставља СКАС-у најкасније до 31. јануара текуће године за ту годину. Уз захтев Клуб је у обавези да достави и доказ о извршеној уплати накнаде за издавање дозволе за сезону.

За истинитост података у захтеву кривично и материјално одговара заступник Клуба.

Дозволу за сезону издаје СКАС на основу одлуке Комисије за издавање дозвола за рад СКАС-а.

**Члан 16.**

На крају сваке године СКАС утврђује да ли је неко од његових чланова престао да испуњава услове за обављање спортских активности и делатности у касачком спорту у складу са Законом о спорту и чланом 9. овог Правилника и да ли је учествовао и на којим такмичењима у касачком спорту у организацији или под јуриздикцијом СКАС-а.

Уколико се утврди да је неко од чланова престао да испуњава услове наведене у члану 9. овог Правилника неће добити дозволу за наредну такмичарску сезону и неће моћи да учествује у активностима и такмичењима у организацији СКАС-а.

Таквим организацијама статус чланства у СКАС-у се замрзава до испуњавања услова из члана 9. овог Правилника.

Уколико неки Клуб није учествовао на такмичењима у касачком спорту у претходној календарској години неће добити дозволу за сезону за текућу годину.

Право учешћа на такмичењима и у активностима СКАС-а такви Клубови стичу тек наредне календарске године односно сезоне.

Ако Клуб три године заредом не добије дозволу за сезону Управни одбор покреће поступак за изрицање дисциплинске мере искључења из СКАС-а.

Из навода из става 1. и 2. овог члана су изузети су само регионални и градски грански касачки савези.

**Члан 17.**

На одлуку Комисије о не издавању дозволе за сезону Клуб има право жалбе Управном одбору СКАС-а у року од 15 дана од дана пријема образложене одлуке Комисије.

Управни одбор је дужан да у року од 30 дана од дана пријема жалбе донесе коначну одлуку о издавању дозволе за сезону.

**Члан 18.**

Даном доношења овог Правилника престају да важе сви досадашњи правилници којима је било регулисано питање пријема у чланство, издавање потврда о чланству и издавање дозвола за сезону.

**Члан 19.**

Овај Правилник ступа на снагу 8 дана од дана њевогог објављивања, а за његово тумачење надлежан је Управни одбор СКАС-а.

Председник Управног одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранислав Јокић